ח"כ קארין אלהרר המשתתפת בדיונים בבית הנשיא מספרת כי "המו"מ מתנהל באווירה טובה, זה לא כמו בוועדת חוקה". לשאלת "שקוף" האם ידרשו את חיזוק הכנסת, נושא שנעדר מהשיח אך קריטי לאיזון בין הרשויות, השיבה: "הכול על השולחן"
כשבוע וחצי עבר מאז הצהיר ראש הממשלה בנימין נתניהו על עיכוב החקיקה ולקיחת פסק זמן להידברות בבית הנשיא, ונציגי המפלגות משני הצדדים החלו לקיים מגעים בניסיון לייצר מנגנון לקביעת ההסכמות בין הצדדים על השינויים במערכת המשפט וביחסים שבין הרשויות. עד כה התנהלו שתי פגישות מרכזיות בבית הנשיא, כאשר המשא ומתן מתחיל מאפס.  חיסרון משמעותי להליך נרשם לחובתה של כנסת ישראל – הרשות המחוקקת שהלכה ונחלשה לאורך השנים על ידי הממשלה. כאשר נדמה ששני הצדדים נגררים שוב, לדיון שמתרכז ביחסים שבין הרשות המבצעת לשופטת בלבד, ומזניחים את סוגיית חיזוק מעמד הכנסת. "אני לא פוסלת את נושא חיזוק מעמד הכנסת", אמרה ל"שקוף", אחת מנציגות "יש עתיד" במו"מ, ח"כ קארין אלהרר. "אנחנו צריכים להגיע למרחב הסכמה על מה מדברים, כרגע לא ידוע מה יילד יום".  צירפתם את זה לדרישות?  "אנחנו עוד לא הגענו לדרישות ולא אגיד מה הן כדי לא לחבל אבל אני כן אומרת, בסוף הכול על השולחן. והיו המון רעיונות שבסוף התייחסו למערכת היחיסים שבין הרשות השופטת למבצעת". השאלה האם יש התייחסות לרשות המחוקקת? הגדלת סמכויות? "כרגע עוד אין התעסקות בכלום אני לא פוסלת כשיהיה". חוץ מלא לפסול, אתם חותרים לזה? "אני חותרת להסדרת מעמד הרשויות, האיזונים ביניהן, רשויות עצמאיות, רשויות שהן לא מטעם, שהן מקצועיות. בסוף פתרון לדורות בהחלט כולל גם הסדרת הרשות המחוקקת". אלהרר מספרת כי "המשא ומתן בבית הנשיא מתנהל באווירה טובה – זאת לא האווירה של ועדת חוקה". יחד עם זאת מבהירה כי הנציגים מגיעים עם חשדנות גדולה, "כי כל מי שהתעסק עם ביבי יודע שבדרך יש טריקים ושטיקים".   מה לגבי התפקיד של הרצוג? הוא לוקח חלק? איך זה בדיוק עובד? "יש לו את האנשים שלו, הוא לא נמצא בכל הדיונים אבל אנשיו בהחלט נמצאים ומנסים לקיים משהו סדור. זה דבר שנבנה. אין טקסטבוק איך לפשר בסוגייה הזאת, אז בונים את זה". על אף האווירה הטובה בין הצדדים, נדמה שההסכמות המהותיות לא יגיעו בשלב הקרוב, שכן הצדדים עוד לא הגיעו להסכמה אפילו בנוגע לנושא הראשון עליו ידונו, או לשלב שבו כל צד פורש את הדרישות שלו בפני הצד השני.   המו"מ נערך על רקע סירובו של השר לוין לחתום על מינוי של שופטת לבית הדין למשמעת, כשהוא דורש למנות את התקן בעצמו, וכן הימנעותו מלאייש 16 תקנים נוספים של שופטים לבית המשפט המחוזי והשלום. "זאת פגיעה במערכת המשפט ולבסוף פגיעה באזרח", אומרת אלהרר. "בסוף כל המטרה הרי לתת מענה לאזרח בקצה גם אם השופטים הם לא אנשים שהוא בחר בעצמו. בכל אופן, אנחנו לא עושים את החיבור בין מעשיו למו"מ בבית הנשיא". למו"מ הצטרפו לאחרונה כמה חברי כנסת, חלקם זוטרים, מהליכוד: חנוך מילביצקי וקטי שטרית. הם הצטרפו לשרים רון דרמר ויואב קיש, ד"ר אביעד בקשי, פרופ טליה איינהורן ומזכיר הממשלה יוסי פוקס. מטעם המחנה הממלכתי יושבים בדיונים ח"כ גדעון סער, ח"כ חילי טרופר, ח"כ אורית פרקש-הכהן ועו"ד רונן אביאני. מטעם יש עתיד: ח"כ אורנה ברביבאי, ח"כ קארין אלהרר, מנכ"לית משרד רה"מ לשעבר נעמה שולץ ועו"ד עודד גזית.   